《陈氏书馆》
宋代·余天锡

树阴分影过柴扉，马足车尘到亦稀。月下抱琴看鹤舞，阶前回首望云飞。

兰边修谱香薰草，竹里搜诗翠湿衣。若坐小窗读周易，定忘春去与春归。

作者简介：庆元昌国人，字纯父，一作淳父，号畏斋。宁宗嘉定十六年进士。丞相史弥远尝延为弟子师，使觅宗子以补沂王后，天锡得赵与莒于全保长家，引见弥远，未几遂召入嗣沂王，及即帝位，是为理宗。历知临安府、婺州、宁国府、福州，嘉熙间累官参知政事兼同知枢密院事，封奉化郡公。以观文殿学士致仕。卒谥忠惠。